IKEA

**IKEA** («ІКЕ́А», часам вымаўляецца як «Ікея») — швэдзкая кампанія, зарэгістраваная ў Нідэрляндах, якая зьяўляецца адной з найбуйнейшых у сьвеце гандлёвых сетак па продажы мэблі й тавараў для дому. Па стане на студзень 2014 году налічвала 349 крамаў у 43 краінах.

## Гісторыя
Кампанія мае швэдзкія карані і падтрымлівае імідж швэдзкае кампаніі ва ўсіх маркетынгавых камунікацыях. Заснаваная ў 1943 годзе Інгварам Кампрадам. Асартымэнт пачынаўся з запалак, рамак ды інш. У 1948 годзе ў продажы ўпершыню зьявілася мэбля, а ўжо ў 1958 годзе адкрылася першая крама Möbel-IKÉA ў Швэцыі. У 1963 годзе кампанія выйшла на міжнародны рынак, пачаўшы з Нарвэгіі. Далей па эўрапейскіх краінах крамы сеткі распаўсюдзіліся ў 1970-я гг.: Швайцарыя (1973), Нямеччына (1974). Напрыканцы 1970-х крамы зьявіліся на іншых кантынэнтах: Японія (1974), Аўстралія ды Ганконг (1975), Канада (1976), Сынгапур (1978).

Назва «IKEA» зьяўляецца акронімам і расшыфроўваецца як *«Ingvar Kamprad Elmtaryd Agunnaryd»*, то бок імя ды прозьвішча заснавальніка і назва фэрмы Эльмтаруд у камуне Агунаруд, дзе ён нарадзіўся.

## Уласьнікі й кіраўніцтва
IKEA належыць нідэрляндзкаму фонду *Stichting INGKA Foundation* (галаўная кампанія групы — нідэрляндзкая Ingka Holding B. V.).

Ад 2013 году прэзыдэнтам кампаніі зьяляецца Пэтэр Агнэф’ель, які замяніў на гэтай пасадзе Мікаэля Альсана (Mikael Ohlsson). Паводле дадзеных часопісу Forbes на 2014 год, заснавальнік і суўласьнік IKEA Інгвар Кампрад мае маёмасьць на $4 млрд.

## Дзейнасьць
Кампанія IKEA займаецца дызайнам і рэалізацыяй мэблі ды спадарожных тавараў для дому, разьлічаных на масавага спажыўца. Канцэпцыя мэблі ІКЕА грунтуецца на тым, што большую частку мэблевага асартымэнту пакупнікі зьбіраюць дома самастойна. Таксама тавары перавозяцца ў плыткіх кардонных скрынках, тым самым зьніжаюцца выдаткі на лягістыку ды сэрвіс.

Па стане на студзень 2014 году IKEA валодае 349 крамамі ў 43 краінах, а на сайце кампаніі разьмешчана болей за 12,000 тавараў. За 2007 год сайты IKEA наведалі больш за 470 млн чалавек. Для вытворчасьці сваіх тавараў кампанія апрацоўвае блізка 1% драўніны, якая выкарыстоўваецца на Зямлі, што робіць IKEA найбуйнейшым карыстальнікам драўніны ў сусьветным розьнічным гандлі .
Найбольшымі паводле плошчы крамамі ІКЕА зьяўляюцца:
* Stockholm Kungens Kurva, Швэцыя: 55,2 тыс. м²
* Shanghai Baoshan, Кітай: 55 тыс. м²
* Shanghai Pudong Beicai, Кітай: 49,4 тыс. м²
У 2013 годзе IKEA адкрыла свой першы гандлёвы цэнтар у Вільні, які з плошчай у 2,5 тыс. м² і 200 супрацоўнікамі стаў найбуйнейшай мэблевай крамай у краінах Балтыі.

### Беларусь
Кіраўніцтва ІКЕА не разглядае выхад на беларускі рынак у бліжэйшыя гады. Прычыны гэтага — у высокіх мытных пошлінах і немагчымасьці арганізаваць уласную вытворчасьць у Беларусі для зьніжэньня коштаў.
 
### Украіна
IKEA заявіла пра свой намер выйсьці на ўкраінскі рынак на пачатку 2005 году. Паводле першапачатковых плянаў першая крама мусіла адкрыцца ў Кіеве ў 2006 годзе. Аднак працэс зацягнуўся праз праблемы з выдзяленьнем зямельнай дзялянкі.

У верасьні 2007 генэральны дырэктар пададдзелу IKEA у Расеі й СНД Пэр Каўфман паведаміў, што кампанія атрымае зямельную дзялянку пад Адэсай, аднак у 2010 годзе стала вядома пра прыпыненьне гэтага праекту.

### Расея
У Расеі зацікаўленасьць IKEA прадстаўляюць яе даччыныя кампаніі — ААТ «ИКЕА Дом», ААТ «ИКЕА Мос» ды ААТ «ИКЕА Торг». Першы комплекс IKEA адчыніўся ў Хімках у сакавіку 2000 году. Па стане на 2014 год у Расеі дзейнічала 14 крамаў сеткі (у тым ліку 3 у Маскве, 2 у Санкт-Пецярбургу ды па адной у Екацерынбургу, Ніжнім Ноўгарадзе, Новасыбірску, Краснадары, Растове-на-Доне, Казані, Омску, Уфе, Самары).

## Назва тавараў
Назва тавараў кампаніі складаецца з аднаго-двух словаў. Большасьць назваў — швэдзкага паходжаньня. Хоць ёсьць колькі прыкметных выключэньняў, асноўная частка прадукцыі названая ў адпаведнасьці з адмыслова распрацаванай сыстэмай:

## Крыніцы

Катэгорыя:Швэдзкія кампаніі
Катэгорыя:Нідэрляндзкія кампаніі
Катэгорыя:Гандлёвыя сеткі